কথাকোবিদ শওকত ওসমান কোথায় যেন বলেছিলেন, ’হিন্দুরা পাকিস্তানি হয় মরিবার পরে আর মুসলমান পাকিস্তানি হয় মরিবার তরে ।‘ তাঁর এই নসিহতের শানেনজুল খুব সরল । বেদাস্রিত সনাতনী হিন্দুরা স্বর্গবাসি হলে নামের আদ্যাক্ষরের কপালে রসকলির আদলে একখান চন্দ্রবিন্দু স্থাপন করাই শাস্ত্রবিধি। পাকসার জমিন পাকিস্তানের পতাকা-প্রতীকেও এরকমই অর্ধচন্দ্রের গহ্বরে একখান তারা খচিত।হিন্দুরা মরে গিয়ে স্বর্গবাসী হলেই কেবল চাঁদতারা ভূষিত হতে পারেন। পাকিস্তানের তেইশ বছরের গরল শাসনে হিন্দুদের আবহমানকালের বশংবদ বাস্তুভূমির নাম দেওয়া হয় শত্রুসম্পত্তি।বাঙ্গালি হিন্দুদের অস্তিত্ব হয়ে পড়ে জীবস্মৃত। ইতিহাসের এই পর্বে কেবল লাঞ্চনা আর পীড়নের কাহন।বৈষম্যের মহাজাল তৈরী হয় দূরারোগ্য ধর্মবিকারে।আর বাঙালি মুসলমানরা কেমন ছিলেন সে উপাখ্যান তো সকলেরই জানা।দ্বিজাতিতত্ত্বের পাখনা গজিয়ে সেই ছয়চল্লিশ সাতচল্লিশে ‘হাতমে বিড়ি মুখে পান লড়কেলেঙ্গে পাকিস্তান’ স্লোগান দেওয়া বাঙ্গালি মুসলমানরা সাধের পাকিস্তানি হয়েছিল একাত্তরে রক্তচক্ষু পাক-কাপালিক জল্লাদের শানিত খর্গ্বতলে বলির পাঠা হবার জন্যে।পাকিস্তানপর্বে বাঙ্গালি হিন্দু-মুসলমান সকলেরই ললাটলিখন শওকত ওসমান বিঘতখানেক সারগর্ব বাক্য দিয়েই চিত্রিত করে দিয়েছেন।